**Uusien tähtien alla** (engl. *Now, Voyager*) on Irving Rapperin ohjaama ja Hal B. Wallisin tuottama yhdysvaltalainen draamaelokuva vuodelta 1942. Sen pääosissa ovat Bette Davis, Paul Henreid ja Claude Rains. Elokuvan käsikirjoituksen laati Casey Robinson Olive Higgins Proutyn romaanin *Now, Voyager* (1941) pohjalta. Prouty lainasi romaaninsa nimen Walt Whitmanin runosta *The Untold Want*. Warner Brothers toimi elokuvan tuotantoyhtiönä ja levittäjänä.

Vuonna 2007 *Uusien tähtien alla* valittiin "kulttuurisesti, historiallisesti tai esteettisesti merkittävänä" elokuvana säilytettäväksi Yhdysvaltain kongressin kirjaston National Film Registryssä. Vuonna 2002 *Uusien tähtien alla* oli saanut sijan 23 AFI:n 100-vuotissarjan 100 romanttisinta elokuvaa -listalla. Bette Davisin sitaatti elokuvan lopussa (*Oh, Jerry, don't let's ask for the moon. We have the stars.*, suom. *Voi Jerry, älä pyydä kuuta. Meillä on tähdet.*) sijoitettiin AFI:n 100-vuotissarjan 100 hienointa elokuvasitaattia -listan sijalle 46. Elokuva tunnetaan myös kohtauksesta, jossa Paul Henreidin näyttelemä Jerry Durrance laittaa kaksi savuketta suuhunsa, sytyttää ne ja sitten antaa toisen savukkeista Bette Davisin näyttelemälle Charlotte Valelle.

Juoni
-----

Nuoren Charlotte Valen (Bette Davis) itsetunto on pahasti murentunut ja hän on hermoromahduksen partaalla asuessaan dominoivan äitinsä (Gladys Cooper) kanssa. Äitinsä jyräämä Charlotte on kasvanut ylipainoiseksi ja neuroottiseksi yksinäiseksi vanhaksipiiaksi. Charlotten veljen vaimo pitää tilannetta niin pahana, että esittelee henkisesti traumatisoituneen Charlotten psykiatri Jaquithille (Claude Rains), joka lähettää Charlotten parantolaan. Jaquith auttaa Charlottea saamaan otteen elämästään ja löytämään itsetuntonsa. Kun Charlotte pääsi eroon äidistään, hän löytää itsensä ja hänestä tulee uusi nainen vahvana ja itsenäisenä. Tämän jälkeen Charlotte lähtee risteilylomalle Etelä-Amerikkaan, jonka aikana hän tapaa elämänsä miehen, eurooppalais-amerikkalaisen arkkitehdin Jeremiah "Jerry" Duvaux Durrancen (Paul Henreid). Mies on kuitenkin jo ennestään avioliitossa, mutta ei kerro tätä Charlottelle. Durrance on juuttunut onnettomaan avioliittoonsa tyttärensä takia.

Palatessaan lomaristeilyltään Charlotte on muuttunut varmaksi ja itsenäiseksi naiseksi, mikä ei miellytä hänen äitiään. Charlottelle ja äidille syntyy yhteenotto, ja äkillisen sydänkohtauksen saanut äiti menehtyy. Charlotte tuntee tästä valtavaa syyllisyyttä, jolloin hän lähtee uudelleen psykiatri Jaquithin hoitoon parantolaan. Parantolassa Charlotte tapaa Jerryn hyljeksityn tyttären Tinan (Janis Wilson), jonka tarina on hyvin samanlainen kuin Charlottella. Sen sijaan että rikkoisi Durrencen avioliiton, Charlotte tekee suuren uhrauksen.

Näyttelijät
-----------

|  |  |  |
| --- | --- | --- |
|   Bette Davis  | … |  Charlotte Vale
  |
|   Paul Henreid  | … |  Jeremiah "Jerry" Duvaux Durrance
  |
|   Claude Rains  | … |  tohtori Jaquith
  |
|   Gladys Cooper  | … |  rouva Windle Vale
  |
|   Ilka Chase  | … |  Lisa Vale
  |
|  Bonita Granville  | … |  June Vale
  |
|  John Loder  | … |  Elliot Livingston
  |
|  Lee Patrick  | … |  "Deb" McIntyre
  |
|  James Rennie  | … |  Frank McIntyre
  |
|  Franklin Pangborn  | … |  herra Thompson
  |
|  Katharine Alexander  | … |  neiti Trask
  |
|  Mary Wickes  | … |  hoitaja Dora Pickford
  |
|  Janis Wilson  | … |  Christine "Tina" Durrance
  |
|  David Clyde  | … |  William
  |

Tuotanto
--------

Alun perin Edmund Goulding kiinnitettiin projektin ohjaajaksi. Goulding halusi Irene Dunnen Charlotte Valen rooliin. Kun Goulding sairastui, Michael Curtiz palkattiin ohjaajaksi. Curtiz olisi halunnut Norma Shearerin tai Ginger Rogersin naispääosaan. Kun Bette Davis sai tietää projektista, hän taisteli roolista ja saikin lopulta sen vakuutettuaan tuottaja Hal B. Wallisin. Davis kieltäytyi työskentelemästä Curtizin kanssa, ja lopulta ohjaajaksi kiinnitettiin Irving Rapper. Davis uppoutui Charlotten rooliin syvemmin kuin aiempiin elokuvarooleihinsa. Aluksi Claude Rains oli hylännyt psykiatri Jaquithin roolin sen vähäpätöisyyden vuoksi. Psykiatrin rooli käsikirjoitettiin uudelleen, ja Rains sai palkkaa 5 000 dollaria viikolta. Davis paljasti omaelämäkerrassaan *This ’N That* (1987), että vastanäyttelijä Claude Rains oli hänen lempityötoverinsa. Davis ja Rains näyttelivät yhdessä myös elokuvissa *Vapaudensankari Juarez* (1939), *Naisen valta* (1944) ja *Rakkauden valhe* (1946).

Elokuvan käsikirjoitus on aika uskollinen romaanille. Romaanissa Charlotte lähtee Välimeren risteilylle eikä Etelä-Amerikan risteilylle. Euroopassa ei voinut kuvauksien aikaan kuvata toisen maailmansodan takia.

*Uusien tähtien alla* -elokuvan kuvaukset alkoivat 7. huhtikuuta 1942. Elokuvaa kuvattiin Kalifornian San Bernardinon kansallismetsässä, Laguna Beachilla, Los Angelesin Hollywoodissa ja Warner Brothersin studioilla Burbankissa sekä Massachusettsin Bostonissa ja Cambridgessa. Kuvaukset olivat muutaman viikon myöhässä aikataulusta, koska tuli päällekkäisyyksiä *Casablancan* kuvauksien kanssa. *Casablancassa* näyttelivät myös Claude Rains ja Paul Henreid. Rains sai kohtauksensa purkkiin 3. kesäkuuta 1942 ja kuvasi ensimmäisen kohtauksensa *Casablancassa* heti seuraavana aamuna. *Uusien tähtien alla* -elokuvan kuvaukset päättyivät 23. kesäkuuta 1942, ja uusintaotot otettiin 3. heinäkuuta.

Julkaisu ja vastaanotto
-----------------------

*Uusien tähtien alla* sai ensi-iltansa Yhdysvalloissa 22. lokakuuta vuonna 1942 New Yorkissa. Maanlaajuiseen teatterilevitykseen elokuva pääsi 31. lokakuuta 1942. Suomessa elokuva sai ensi-iltansa 1. huhtikuuta vuonna 1945.

*Uusien tähtien alla* sai ilmestyessään kriitikoilta sekalaiset arvostelut, mutta oli yleisön keskuudessa suuri menestys. *Uusien tähtien alla* -elokuvasta tuli vuoden 1942 ja Bette Davisin uran suurimpia kassamagneetteja. *Uusien tähtien alla* tuotti Yhdysvalloissa 2,2 miljoonaa dollaria.

*The New York Timesin* kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.

Elokuvalla on Rotten Tomatoes -sivustolla 90 prosentin "tuore" arvosana, joka perustuu 21:een arvosteluun.

### Palkinnot ja palkintoehdokkuudet

| Palkinnot ja palkintoehdokkuudet |
| --- |
| Vuosi | Palkinto | Kategoria | Kenelle | Voitto / ehdokkuus |
| 1943 | Oscar-palkinto | Paras musiikki | Max Steiner | Voitto |
| Paras naispääosa | Bette Davis | Ehdokkuus |
| Paras naissivuosa | Gladys Cooper | Ehdokkuus |
|

Radiosovitukset
---------------

*Lux Radio Theater* lähetti 60-minuuttisen radiosovituksen elokuvasta 10. toukokuuta 1943, jolloin Paul Henreid uusi elokuvaroolinsa. Bette Davis uusi elokuvaroolinsa *Lux Radio Theaterin* radiosovituksissa 11. helmikuuta vuonna 1946 ja 24. toukokuuta vuonna 1955.

Lähteet
-------

1. 1 2  Tekijätiedot: Now, Voyager (1942) *elonet.fi*. Elonet.fi. Viitattu 16.10.2013. (suomeksi)
2. 1 2 3 4 5 6 7 8 9 10 11  NOW, VOYAGER (1942): NOTES *tcm.com*. TCM.com. Viitattu 16.10.2013. (englanniksi)
3. ↑  National Film Registry *loc.gov*. Library of Congress.com. Viitattu 16.10.2013. (englanniksi)
4. ↑  AFI's 100 YEARS...100 PASSIONS *afi.com*. Afi.com. Viitattu 16.10.2013. (englanniksi)
5. ↑  AFI's 100 YEARS...100 MOVIE QUOTES *afi.com*. Afi.com. Viitattu 16.10.2013. (englanniksi)
6. ↑  Now, Voyager (1942) *allmovie.com*. Allmovie.com. Viitattu 16.10.2013. (englanniksi)
7. 1 2 3  Higham, Charles. Bette: The Life of Bette Davis. New York: Dell Publishing, 1981. ISBN 0-440-10662-1 s. 159–167
8. ↑  Davis, Bette with Michael Herskowitz. This 'N That. New York: G.P Putnam's Sons, 1987. ISBN 0-399-13246-5 s. 26
9. ↑  Esitystiedot: Now, Voyager (1942) *elonet.fi*. Elonet.fi. Viitattu 16.10.2013. (suomeksi)
10. ↑  *The New York Timesin* elokuvakriitikot: The Best 1,000 Movies Ever Made *The New York Times*.  2004. The New York Times Company.  Arkistoitu 22.3.2012. Viitattu 11.4.2024. (englanniksi)
11. ↑  Now, Voyager (1942) *rottentomatoes.com*. Rottentomatoes.com. Viitattu 17.10.2013. (englanniksi)
12. 1 2 3 4 5 6 7  NOW, VOYAGER (1942): AWARDS *tcm.com*. TCM.com. Viitattu 16.10.2013. (englanniksi)
13. 1 2 3 4 5 6 7  Awards for Now, Voyager (1942) *allmovie.com*. Allmovie.com. Viitattu 16.10.2013. (englanniksi)

Aiheesta muualla
----------------

* *Uusien tähtien alla* Internet Movie Databasessa. (englanniksi)
* *Uusien tähtien alla* Elonet.
* *Uusien tähtien alla* AllMoviessa. (englanniksi)
* *Uusien tähtien alla* TCM Movie Databasessa (englanniksi)